**ДО**

**ЧЛ.-КОР. ПРОФ. ДТН ХРИСТО БЕЛОЕВ**

**ПРЕДСЕДАТЕЛ НА**

**ОБЩИНСКИ СЪВЕТ РУСЕ**

**СТАНОВИЩЕ**

**Относно:** Проект на Правила за прием на деца в първи клас в общинските училища на територията на град Русе

**УВАЖАЕМИ ГОСПОДИН БЕЛОЕВ,**

Във връзка c изготвянето на Проект на Правила за прием на деца в първи клас в общинските училища на територията на град Русе, са постъпили общо седем предложения, а именно:

|  |  |  |
| --- | --- | --- |
| **№ по ред** | **ВХОДЯЩ НОМЕР** | **ПОСТЪПИЛО СТАНОВИЩЕ ОТ** |
| 1 | №31-29-13/16.03.2017г. | Добромира Николова – директор на СУЕЕ „Св. Константин-Кирил Философ“ – Русе  |
| 2 | №31-29-11/16.03.2017г. | Биляна Крумова Симеонова – председател на СН на „Училищното настоятелство“ при СУЕЕ „Св. Константин-Кирил Философ“ – Русе |
| 3 | №58-10-1/16.03.2017г. | Синдикалната организация на СБУ към КНСБ на СУЕЕ „Св. Константин-Кирил Философ“ – Русе |
| 4 | №94Р-1013-1/17.03.2017г. №94Р-1013-2/17.03.2017г. | Росица Володиева Гойчева – родител на бъдещ първокласник |
| 5 | №94И-166-1/17.03.2017г. | Ирена Иванова – родител на бъдещ първокласник |
| 6 | №31-29-15/20.03.2017г. | Луиза Красимирова Попова – Председател на обществения съвет при СУЕЕ „Св. Константин-Кирил Философ“ – Русе |
| 7 | №94С-10064-1/21.03.2017г. | Родители на децата от подготвителна група към ОУ „Отец Паисий“ – Русе  |

Постъпилите становища и предложения са разгледани от назначената с моя Заповед №РД-01-3552/30.11.2016г. Комисия за разработване на проект на система за план-прием в първи клас. Това е вменено задължение на общините в чл. 43, ал. 1 от [Наредба №10 от 01.09.2016 г. за организация на дейностите в училищното образование](http://web2.apis.bg/sofiacouncil/p.php?i=2914135) на Министерството на образованието и науката.

В получените становища се акцентира за спазване на критериите, посочени в [Наредба №10 от 01.09.2016 г. за организация на дейностите в училищното образование](http://web2.apis.bg/sofiacouncil/p.php?i=2914135) на Министерството на образованието и науката.

Предложения от Комисията проект на система е съобразен напълно с критериите на Наредба №10, като ги допълва с местните специфики в полза на родителите и децата.

1. В предложението си г-жа Биляна Симеонова и г-жа Ирена Иванова посочват, че постоянния адрес на заявителя в района на училището е в противоречие с посочените критерии в горе цитираната наредба. От което, според тях, следва, че не е необходимо **Критерия К1** да носи допълнителен брой точки.

Работната група, изготвила проекта на Правила за прием на деца в първи клас в общинските училища на територията на град Русе, e преценила, че с Правилата се уреждат въпроси с местно значение и добавеният постоянен адрес дава повече възможности на родителите за избор на училище.

1. В получените становища от г-жа Биляна Симеонова, г-жа Росица Гойчева и г-жа Ирена Иванова се посочва също така, че предложеният **Критерий К2** „Най-кратко време за достигане до училището“ е трудно приложим.

Начинът за измерване на критерия изисква допълнително прецизиране, което е разисквано и прието още на ниво обсъждане в постоянните комисии на Общински съвет Русе и допълнено в Раздел II, т.1: „Класиране“ с нова точка 1.9 със следния текст: „В случаите, когато броят на кандидатстващите ученици, отговарящи на еднакви критерии – с равен брой точки е по-голям от броя на свободните места, се прилага Критерий К2. Взема се най-късото разстояние в метри от настоящия/постоянен адрес на родителите/настойниците до училището. Най-късото разстояние се измерва от училищната Комисия по приема, по данни на Google Maps“.

1. За **Критерият К3** „Деца-близнаци“ е постъпило становище от г-жа Биляна Симеонова във връзка със следното: „Същият следва да отпадне поради противоречие с разпоредбите на чл. 43 от Наредба №10.

Наредба №10 няма изрична разпоредба за предимство на деца-близнаци, поради което се намалява тежестта на критерия – от две на една точка, и той да остане част от Правилата заради аналогията с Критерий К8, който третира връзката на брат или сестра в същото училище.

1. За **Критерий К4, Критерий К5 и Критерий К6** г-жа Росица Гойчева счита, че са дискриминационни.

Критерий К6 „Деца, потребители на социални услуги“ урежда специфична особеност на град Русе, свързана с деца, потребители на услугите – Център за настаняване от семеен тип, деца (ЦНСТ), отглеждани в приемни семейства и в семейства на близки и роднини по чл. 26 от Закона за закрила на детето. В тази връзка критерия се допълва с текста: „Деца, потребители на социални услуги – ЦНСТ, Приемна грижа и по чл. 26 от Закона за закрила на детето“, което прецизира до точен брой обхвата на въпросния критерий.

1. По **Критерий К7** „Деца, завършили подготвителна група в същото училище“ родителите на децата от подготвителната група към ОУ „Отец Паисий“ Русе възразяват за тежестта на критерия. Същите предлагат той да носи по-голям брой точки.

Повишаването на точките е нецелесъобразно, тъй като децата от подготвителните групи в съответните училища също се приемат по местоживеене и получават точки по този критерий (Критерий К1). Повишаването на точките би довело до значителна неравнопоставеност с децата от детските градини от същия район на училището.

1. По **Критерий К8** г-жа Биляна Симеонова и г-жа Луиза Попова дават предложения за по-голяма тежест на същия.

Предвидените две точки по този критерий са достатъчни, поради това, че пет от критериите носят по една точка, и допълнителното засилване на Критерий К8 ще доведе до по-голяма неравнопоставеност на децата. Ако бъде увеличен броят на точките ще се омаловажи и намали тежестта на водещия по Наредба 10 Критерий К1.

Другото предложение – за даване право на училищата за разработване на допълнителни критерии за самите училищата е неуместно. Съгласно Наредба №10 на МОН разработването на системата за прием е вменено като задължение на общините, поради което разработването и прилагането на допълнителни критерии в училищата, би било незаконосъобразно и недопустимо.

Предложението за предимство за деца на служители в системата на образованието, не следва да бъде прието поради дискриминационния му характер. Същото би създало предпоставки за неравнопоставеност на децата по отношение на професионалната квалификация на родителите им.

Във връзка с възраженията на г-жа Добромира Николова, г-жа Биляна Симеонова и г-жа Луиза Попова с предложения район на СУЕЕ „Св. Константин-Кирил Философ“ – Русе, който според тях е малък и застроен с нежилищни сгради, се разширява района на училището, като включва ж.к. Здравец Север 1. Промяната е съгласувана с ръководството на ОУ „Тома Кърджиев“.

**С уважение,**

**ПЛАМЕН СТОИЛОВ**

*Кмет на Община Русе*

**Съгласували:**

**Иван Григоров**

*Зам.-кмет „Хуманитарни дейности“*

**Ирена Петрова**

*Директор дирекция „Култура и образование“*

**Гюлвер Даудова**

*Ст. юрисконсулт отдел „ПНО“*

**Сашо Щерев**

*Началник отдел „Образование, младежки дейности и спорт“*

**Изготвил:**

**Кремена Кръстева**

*Инспектор в* *отдел „Образование, младежки дейности и спорт“*